## Les Arts inaugura els ‘Divendres de Dansa’ amb ‘Querencia’, de la Compañía Antonio Najarro

*** L’obra suposa una tornada a la tradició des de l’avantguarda, en la qual Antonio Najarro recorre els diferents estils de dansa espanyola
* La programació inclou també a KOR’SIA, Manuel Liñán, Antonio Ruz, Taiat Dansa, Compañía Nacional de Danza i Ballet de Dortmund**

El Palau de les Arts Reina Sofia inaugura este divendres, 14 de novembre, amb *Querencia*, de la Compañía Antonio Najarro, una nova iniciativa de la temporada 2025-2026: ‘Divendres de Dansa’, que establix este dia de la setmana com a jornada d’estrena per a una programació dedicada a esta disciplina, que reunirà alguns dels espectacles i creacions més aclamats del moment.

Després de l’èxit obtingut en anteriors actuacions dins del cicle ‘Les Arts és Dansa’, Antonio Najarro està una vegada més a punt de penjar el cartell d’‘Entrades exhaurides’ amb esta producció, que el consolida com un referent de la dansa espanyola contemporània.

*Querencia* suposa una tornada a la tradició des de l’avantguarda, en la qual Najarro recorre els diferents estils de dansa espanyola: escola bolera, dansa estilitzada, el flamenc i la dansa tradicional espanyola, en onze quadros que executen un cos de 14 ballarins amb l’acompanyament d’una nova creació simfònica de Moisés Sánchez.

En la seua vintena temporada, Les Arts fa la seua major aposta per la dansa des de la seua inauguració, amb un potent cartell que inclou les més prestigioses companyies nacionals i internacionals, amb propostes que transiten des del ballet clàssic al contemporani, prestant especial atenció al flamenc i a la dansa espanyola.

La innovadora companyia KOR’SIA visita el 12 de desembre en el Teatre Martín i Soler amb *Simulacro*, una coreografia inspirada en Jean Baudrillard que retrata un món saturat d’imatges i buit de sentit, en el qual el cos reacciona com a eco en un espai simbòlic sense avanç.  
D’altra banda, Manuel Liñán celebra la diversitat i la llibertat en la seua actuació en el Teatre Martín i Soler, el 30 de gener de 2026 amb *!Viva!,* un espectacle que trenca els patrons de gènere en el flamenc amb alegria, ironia i poder, homenatjant la dansa espanyola i la seua evolució.

Així mateix, un any més la Compañía Nacional de Danza (CND) manté la seua cita amb el públic de Les Arts amb dos funcions, el 28 i 29 de març de 2026, de *NumEros*, un diàleg amb la tradició coreogràfica a través de Balanchine, Forsythe i Godani, amb l’Orquestra de la Comunitat Valenciana en el fossat. El programa inclou *Serenade* amb música de Txaikovski, *Playlist (track 1, 2)* i *Ecos*, amb música de Ravel i que la CND estrenarà este mateix mes de desembre.

Les Arts manté la seua aposta pels creadors i companyies valencianes en el marc de Dansa València amb l’estrena, el 17 d’abril de 2026, d’una nova producció: *Las hijas de Bernarda*, en la qual Taiat Dansa proposa una reinterpretació contemporània de *La casa de Bernarda Alba* centrada en el conflicte entre autoritat i llibertat, amb una posada en escena que integra dansa, música, teatre, cine i art visual.

La Compañía Antonio Ruz presenta el divendres, 22 de maig de 2026, *La noche de San Juan*, un ballet inèdit amb música de Robert Gerhard, argument de Ventura Gassol i escenografia de Joan Junyer l’estrena del qual es va vore truncat per l’esclat de la Guerra Civil i el posterior exili de tots els creadors que van participar en la seua gestació.

La programació de ‘Les Arts és Dansa’ culminarà amb *Carmina Burana* en la interpretació d’Edward Clug que transposa la cantata de Carl Orff al llenguatge de la dansa contemporània. El Ballet de Dortmund, acompanyat en l’escenari per solistes vocals, el Cor de la Generalitat i l’OCV, oferix quatre funcions d’esta colpidora i elegant proposta del 25 al 28 de juny de 2026 en la Sala Principal.

Les Arts recorda que les entrades per al cicle ‘Les Arts és Dansa’ es poden adquirir a través dels diferents canals de venda del teatre: taquilles, la línia de venda 96 197 59 00 i la web de [Les Arts](https://www.lesarts.com/).

Fecha: 11/11/2025